Pere Leib süüdistab Weroli juhtkonda varade riisumises - Äripäev
Pere Leib süüdistab Weroli juhtkonda varade riisumises
06. juuni 2006, 16:48
Eelmine artikkel: Kalandus võetakse kontrolli alla
Järgmine artikkel: Baltika on Ida-ja Kesk-Euroopa parim
AS Pere Leib Tootmine pöördus täna kohtutäituri poole Weroli varade säilimise tagamiseks, kuna nende hinnangul veab Weroli juhtkond vara ettevõttest välja.
„Meile teada olevatel andmetel on Weroli tänane juhtkond asunud müüma kohtu määrusega arestitud ettevõtte vara ning kasutama olemasolevate võlanõuete katteks samuti aresti all olevaid debitoorseid laekumisi. Seetõttu palumegi kohtutäituril kontrollida tegelikku olukorda ja vajadusel astuda samme kohtumääruse täitmiseks ning ettevõtte varade säilimiseks,“ kommenteeris Pere Leib Tootmine juhatuse liige Eero Mikenberg.
Vaatamata korduvatele pöördumistele pole Weroli tänane juhatus esitanud AS-le Pere Leib Tootmine saldokinnitust tarnitud rapsiseemne võlgnevuse ja teiste finantskohustuste osas.
Seetõttu on Pere Leib Tootmine sunnitud Werolile toorainega varustamise peatama. Käesolevaks hetkeks on rapsitehase töö seiskunud.
„Iga päev, mil õlitootmine seisab toob ettevõttele suurt kahju. Tekib küsimus, kes selle kas rumalusest või suutmatusest tehtud juhtimisvea kinni maksab? Kui ettevõtte eelmine juhtkond otsis tarnijatega kompromisse maksetähtaegade ja tingimuste osas, siis praegu ei suudeta meile esitada isegi saldokinnitust,“ sõnas Eero Mikenberg.
AS Werol kohustused rapsiseemne ja põhjendatud võlanõuete eest AS-le Pere Leib Tootmine on rohkem kui 80 miljonit krooni.
AS Pere Leib Tootmine on kodumaisel kapitalil põhineva kontserni Lõuna Toiduainetetööstuse AS tütarfirma. Lõuna Toiduainetetööstuse AS loodi möödunud aasta novembris. Ettevõtte harib ligemale 1000 hektarit maad. Kontserni kuuluvad lisaks AS-le Pere Leib sellised tuntud ettevõtted nagu lihatööstus Põltsamaa EDE, Püssirohukelder, Pärnu Kuursaal, Zum Zum, Tartu Ülikooli kohvikut haldav OÜ Vana Kohvik, jne. Praegu kuum Äripäevas
URL: http://www.aripaev.ee/uudised/2006/06/06/Pere_Leib_suudistab_Weroli_juhtkonda_varade_riisumises